CELEX: 62022CN0116
Language: el
Date: 2022-02-18 00:00:00
Title: Υπόθεση C-116/22: Προσφυγή της 18ης Φεβρουαρίου 2022 — Ευρωπαϊκή Επιτροπή κατά Ομοσπονδιακής Δημοκρατίας της Γερμανίας

4.4.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 148/19
            
         
      Προσφυγή της 18ης Φεβρουαρίου 2022 — Ευρωπαϊκή Επιτροπή κατά Ομοσπονδιακής Δημοκρατίας της Γερμανίας
      (Υπόθεση C-116/22)
      (2022/C 148/26)
      Γλώσσα διαδικασίας: γερμανική
      
         Διάδικοι
      
      
         Προσφεύγουσα: Ευρωπαϊκή Επιτροπή (εκπρόσωποι: C. Hermes, M. Noll-Ehlers)
      
         Καθής: Ομοσπονδιακή Δημοκρατία της Γερμανίας
      
         Αιτήματα
      
      Η προσφεύγουσα ζητεί από το Δικαστήριο:
      
                  1.
               
               
                  να διαπιστώσει ότι η Ομοσπονδιακή Δημοκρατία της Γερμανίας
                  
                              —
                           
                           
                              παρέβη το άρθρο 4, παράγραφος 4, της οδηγίας 92/43/ΕΟΚ (1), καθόσον δεν όρισε ως ειδικές ζώνες διατήρησης 88 από τους 4 606 τόπους για τους οποίους έληξε η εξαετής προθεσμία της διάταξης αυτής·
                           
                        
                              —
                           
                           
                              παρέβη το άρθρο 4, παράγραφος 4, της οδηγίας 92/43, καθόσον δεν έθεσε κανέναν στόχο διατήρησης για 88 από τους 4 606 επίμαχους τόπους και, εξάλλου, κατά τον καθορισμό στόχων διατήρησης, ακολουθεί, κατά τρόπο γενικό και διαρθρωτικό, μια πρακτική η οποία δεν ανταποκρίνεται στις νομικές απαιτήσεις της διάταξης αυτής·
                           
                        
                              —
                           
                           
                              παρέβη το άρθρο 6, παράγραφος 1, της οδηγίας 92/43, καθόσον δεν καθόρισε κανένα μέτρο διατήρησης για 737 από τους 4 606 επίμαχους τόπους και, εξάλλου, κατά τον καθορισμό μέτρων διατήρησης, ακολουθεί, κατά τρόπο γενικό και διαρθρωτικό, μια πρακτική η οποία δεν ανταποκρίνεται στις νομικές απαιτήσεις της διάταξης αυτής·
                           
                        
            
                  2.
               
               
                  να καταδικάσει την Ομοσπονδιακή Δημοκρατία της Γερμανίας στα δικαστικά έξοδα.
               
            
         Λόγοι και κύρια επιχειρήματα
      
      Με την προσφυγή της, η Ευρωπαϊκή Επιτροπή προσάπτει στην Ομοσπονδιακή Δημοκρατία της Γερμανίας ότι δεν έλαβε τα αναγκαία κατά την οδηγία 92/43/ΕΟΚ μέτρα όσον αφορά τον καθορισμό και τη διαχείριση του δικτύου Natura 2000 της επικράτειάς της.
      Πρώτον, η Γερμανία παρέβη την υποχρέωση που υπέχει από το άρθρο 4, παράγραφος 4, της οδηγίας, καθόσον δεν όρισε, κατά το κρίσιμο για την παράβαση χρονικό σημείο, ως ειδικές ζώνες διατήρησης 88 από τους 4 606 τόπους για τους οποίους έληξε η εξαετής προθεσμία της διάταξης αυτής.
      Δεύτερον, η Γερμανία παρέβη την κατά το άρθρο 4, παράγραφος 4, της οδηγίας υποχρέωσή της περί καθορισμού επαρκώς ειδικών στόχων διατήρησης, καθόσον δεν έθεσε κανέναν στόχο διατήρησης για 88 από τους 4 606 επίμαχους τόπους και, εξάλλου, κατά τον καθορισμό στόχων διατήρησης, ακολουθεί, κατά τρόπο γενικό και διαρθρωτικό, μια πρακτική η οποία δεν ανταποκρίνεται στις νομικές απαιτήσεις της διάταξης αυτής. Σύμφωνα με το άρθρο 4, παράγραφος 4, της οδηγίας, οι στόχοι διατήρησης πρέπει να είναι ποσοτικοποιημένοι και μετρήσιμοι, να διακρίνουν σαφώς μεταξύ του στόχου «αποκατάστασης» και του στόχου «διατήρησης» των σχετικών προστατευόμενων αγαθών του οικείου τόπου και να καθορίζονται με γενικώς δεσμευτικές νομικές πράξεις. Η γερμανική πρακτική σχετικά με τους στόχους διατήρησης δεν πληροί τις απαιτήσεις αυτές.
      Τρίτον, η Γερμανία παρέβη την κατά το άρθρο 6, παράγραφος 1, της οδηγίας υποχρέωσή της να καθορίσει τα αναγκαία μέτρα διατήρησης. Η Γερμανία δεν καθόρισε κανένα μέτρο διατήρησης για 737 από τους 4 606 επίμαχους τόπους και, εξάλλου, κατά τον καθορισμό μέτρων διατήρησης, παρέβη, κατά τρόπο γενικό και διαρθρωτικό, την απαίτηση του άρθρου 6, παράγραφος 1, της οδηγίας, κατά την οποία τα μέτρα διατήρησης πρέπει να στηρίζονται σε επαρκώς ειδικούς στόχους διατήρησης.
      
         (1)  Οδηγία 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας (ΕΕ 1992, L 206, σ. 7).